SL Uradni list Evropske unije C 164/26

Objava vloge na podlagi člena 6(2) Uredbe Sveta (ES) št. 510/2006 o zaščiti geografskih označb in označb porekla za kmetijske proizvode in živila

2010/C 164/10

Ta objava daje pravico do ugovora zoper vlogo na podlagi člena 7 Uredbe Sveta (ES) št. 510/2006 (1). Izjavo o ugovoru mora Komisija prejeti v šestih mesecih po dnevu te objave.

ENOTNI DOKUMENT

UREDBA SVETA (ES) št. 510/2006

„PIACENTINU ENNESE“

Št. ES: IT-PDO-0005-0646-25.09.2007

ZGO ( ) ZOP( X )

1. Ime:

„Piacentinu Ennese“

2. Država članica ali tretja država:

Italija

3. Opis kmetijskega proizvoda ali živila:

3.1 Vrsta proizvoda (Priloga III):

Razred 1.3: Siri

3.2 Opis proizvoda, za katerega se uporablja ime iz točke 1:

Sir z zaščitenim poreklom „Piacentinu Ennese“ je trd stisnjen sir, ki se proizvaja iz surovega polnomastnega ovčjega mleka z naravno kislostjo zaradi fermentacije. Mleko dajejo avtohtone sicilijanske pasme ovc Comisana, Pinzirita, Valle del Belice in njihovi križanci. Ob sprostitvi na trg ima proizvod naslednje fizične značilnosti: oblika: cilindrična z rahlo izbočenim ali skoraj ploščatim vrhom in ploščatim ali rahlo vbočenim dnom; višina: 14 – 15 cm; premer dna 20 – 21 cm. Sir dobi obliko po košarah iz ločja. Teža: 3,5 – 4,5 kg. Zunanji videz: skorja bolj ali manj izrazite rumene barve, ki jo daje žafran, vidni so odtisi košar iz ločja. Skorja je lahko premazana z oljem ali oljnato usedlino, njena debelina pa ne sme presegati 5 mm. Videz sredice: testo bolj ali manj izrazite enotno rumene barve. Luknjičavost: dovoljena je rahla luknjičavost. Videz testa: gladko nezrnato. Prepustnost vlage: zelo nizka. Organoleptične značilnosti: prefinjen vonj z nežno aromo po žafranu, komaj zaznavna slanost, rahla pikantnost v prvih mesecih zorenja, ki se pozneje običajno poveča. Kemične lastnosti: maščobe: najmanjša vsebnost v suhi snovi je 40 %, beljakovine: najmanjša vsebnost v suhi snovi je 35 %, sol (NaCl): najmanjša vsebnost soli v suhi snovi je 5 %, vrednost pH: 4,80 – 5,70. „Piacentinu Ennese“ mora zoreti vsaj 60 dni od dneva proizvodnje. Zori v hladnih prostorih z majhnimi odprtinami, ki omogočajo zmerno prezračevanje, ali v skladiščih s temperaturami med 8 in 10 °C ter sorazmerno vlago med 70 in 80 %.

3.3 Surovine (samo za predelane proizvode):

Mleko: polnomastno surovo ovčje mleko z naravno kislostjo zaradi fermentacije in s pH med 6,5 in 6,8, ki ga dajejo avtohtone sicilijanske pasme ovc Comisana, Pinzirita in Valle del Belice ter njihovi križanci. Ovce so vzrejene na območju proizvodnje.

Siriščnik: siriščnik jagenjčkov ali kozličkov, vzrejenih na območju proizvodnje.

Žafran (Crocus sativus): vzgojen na območju proizvodnje. Žafran je kultura, ki se zelo dobro prilagaja na pridelovalne razmere na Siciliji. Značilne okoljske razmere v pokrajini Enna so optimalne za proizvodnjo „kakovostnega žafrana“ z visoko vsebnostjo krocina in pirokrocina. Na podlagi teh lastnosti se žafran iz pokrajine Enna uvršča v I. in II. kakovostni razred, zaradi posebnih sestavnih delov njegove arome pa je končni proizvod toliko bolj značilen.

Črni poper (Piper nigrum): siru „Piacentinu Ennese“ se doda črni poper v zrnju. Zrno črnega popra se nekaj sekund, preden se doda siru, obdela s toplo vodo temperature nad 80 °C.

Sol (NaCl): za proizvodnjo „Piacentinu Ennese“ se uporablja se sol v grobem zrnju. Sol mora biti popolnoma bela.

3.4 Krma (samo za proizvode živalskega izvora):

Ovce se prehranjujejo s svežo krmo, senom in slamo z naravnih pašnikov in/ali krmo, ki se pridela na opredeljenem območju, ter s strniščnim žitom in rastlinskimi stranskimi proizvodi, kot so: filokladiji in vejice oliv od zimskega obrezovanja, ki ravno tako izhajajo iz območja proizvodnje. Črede ovc se pasejo skoraj celo leto. Omejevanje pašnje je dovoljeno le, če bi lahko okoljske, podnebne in sanitarne razmere negativno vplivale na kakovost sveže krme in/ali mleka.

Dovoljeno je dodatno krmljenje z žitnimi zrni, stročnicami in enostavnimi ali sestavljenimi krmnimi koncentrati brez GSO. Dodatna krma se ovcam da le v tistih zimskih dneh, ko se ne morejo pasti.

3.5 Posebni proizvodni postopki, ki jih je treba izvajati na opredeljenem geografskem območju:

Vzreja drobnice, proizvodnja in zorenje sira so faze proizvodnega postopka, ki morajo potekati na območju proizvodnje.

3.6 Posebna pravila za rezanje, ribanje, pakiranje itd.:

—

3.7 Posebna pravila za označevanje:

Sir se prepozna po kazeinski nalepki in etiketi.

Kazeinska nalepka z napisom Piacentinu Ennese in identifikacijskimi šiframi hlebca se namestijo med oblikovanjem in stiskanjem sira.

Na etiketi sira „Piacentinu Ennese“ mora biti poleg grafičnega znaka Skupnosti in z njim povezanih navedb ter informacij, ki jih zahtevajo predpisi, navedeno naslednje: ime „Piacentinu Ennese“, za katerim je okrajšava ZOP, oboje v črkah, ki so večje od črk vseh drugih navedb, ime, naziv, naslov proizvajalca in/ali podjetja za pakiranje ter logotip. Logo je v obliki elipse. Pod elipso je z leve proti desni napis „Piacentinu Ennese“. V elipsi je upodobljen cel hlebec sira Piacentinu Ennese z zrni popra. Od hlebca je odrezana rezina v obliki Sicilije.

4. Jedrnata opredelitev geografskega območja:

Območje proizvodnje obsega občine južnozahodnega dela pokrajine Enna v deželi Sicilija: Aidone, Assoro, Barrafranca, Calascibetta, Enna, Piazza Armerina, Pietraperzia, Valguarnera in Villarosa, v katerih že od nekdaj gojijo ovce avtohtonih pasem, ki se prehranjujejo na naravnih pašnikih ali na pašnikih s kulturami lokalnih ekotipov, in kjer že stoletja uspeva žafran.

5. Povezava z geografskim območjem:

5.1 Posebnost geografskega območja:

Orografske značilnosti območja proizvodnje sira „Piacentinu Ennese“ in njegova oddaljenost od morja, zaradi katere ima subkontinentalno podnebje, določajo posebno kakovost in količino krme, ter njeno razpoložljivost v različnih letnih časih. Na območju proizvodnje z večjimi ali manjšimi vzpetinami je značilna rjava prst, izredno primerna za proizvodnjo krme. Pašna zemljišča so na nadmorski višini od 400 do 800 metrov. Floro naravnih pašnikov sestavljajo predvsem trave in stročnice večinoma lokalnih ekotipov.

Ko se žito požanje, se zasejejo krmne kulture, zlasti grahor, ki se goji v povezavi z ovsom in sladko deteljo.

V pokrajini Enna zaradi njenih okoljskih značilnosti dobro uspeva visokokakovosten žafran.

5.2 Posebnost proizvoda:

Sir „Piacentinu Ennese“ se prepozna po značilni enotno rumeni barvi, ki jo daje žafran, dodan v fazi usirjanja. Poleg te značilnosti se sir odlikuje po aromi, ki jo daje krma na območju proizvodnje. Značilna aroma nastane zaradi naravno prisotnih snovi, tj. „terpenov“, ki se nespremenjeni prenesejo v mleko in nato v sir.

5.3 Vzročna zveza med geografskim območjem in kakovostjo ali značilnostmi proizvoda (za ZOP) ali posebno kakovostjo, slovesom ali drugo značilnostjo proizvoda (za ZGO):

Sir „Piacentinu Ennese“ se prepozna po enotno rumeni barvi, ki jo daje žafran z območja pridelave, dodan mleku med usirjanjem. Kakovost uporabljenega žafrana dokazujejo velike količine krocina in pirokrocina. Zaradi teh lastnosti se žafran iz pokrajine Enna uvršča v I. in II. kakovostni razred, zaradi posebnih sestavnih delov njegov arome pa je končni proizvod toliko bolj značilen. Zaradi odsotnosti industrije v pokrajini Enna je območje proizvodnje nedotaknjena zelena oaza, kar še povečuje ekološko vrednost kmetijstva in pašništva. Reja ovc, vključno s proizvodnjo ovčjega mleka, ima zelo majhen vpliv na okolje. Orografske značilnosti območja proizvodnje sira in vpliv subkontinentalnega podnebja dajejo krmi posebno kakovost in uravnavajo njeno količino. Rjava glinena ali peščena ter srednje globoka prst na 400 – 800 metrih nadmorske višine je idealna za gojenje krme značilne arome, ki jo dajejo naravno prisotne snovi, kot so „terpeni“, ki se nespremenjene prenesejo iz krme v mleko in nato sir. V pokrajini Enna so odkrili posebno vrsto terpena „α-terpineol“, ki nastaja samo iz snovi, prisotnih v krmnih rastlinah v tej pokrajini. Zaradi teh snovi ima proizvod edinstveno aromo. Starodavni izvor sirarstva v pokrajini Enna, povezan s tradicionalno proizvodnjo ovčjega mleka in prisotnostjo divjega in gojenega žafrana, pomaga razumeti izraz „piacentinu“, kakor ga razlagajo najstarejši proizvajalci. Po neposrednih pričevanjih sodeč naj bi bil ta izraz povezan s „prijetnostjo“ proizvoda. Sir Piacentinu Ennese je prijetnega in nežnega okusa, ki ga med drugim daje žafran. Izvor poimenovanja naj bi bil idiomatski: „piacentinu“ izhaja iz sicilijanskega „piacenti“, ki pomeni „prijeten“ oz. „ki ugaja“. O prijetnosti sira in njegovem imenu pričajo stara besedila, kot je delo Le venti giornate dell’agricoltura e dei piaceri della villa (Dvajset dni kmetijstva in razvedril v mestu) iz 16. stoletja, v katerem se omenja postopek soljenja sira ter dodajanje žafrana za obarvanje sira. ali pa delo „La Sicilia passeggiata“ avtorja Maje iz 17. stoletja. O siru govori tudi stara legenda, v kateri normandski kralj Ruggero, zaskrbljen zaradi depresivnega počutja svoje soproge, ki obožuje sir, naroči sirarjem, naj naredijo sir s čudežnimi lastnostmi. Tako naj bi začeli v sirišče dodajati ščepec „crocus satius“ zaradi njegovega poživilnega učinka. Proizvodnja sira Piacentinu Ennese se je ohranila do današnjih dni in je nedvomno del edinstvene zgodovinsko-kulturne in proizvodne dediščine pokrajine Enna.

Sklic na objavo specifikacije:

Ta uprava je sprožila nacionalni postopek ugovora z objavo vloge za priznanje ZOP „Piacentinu Ennese“ v Uradnem listu Italijanske republike št. 186 z dne 11. avgusta 2007.

Celotno besedilo proizvodne specifikacije je na voljo na:

na naslednji povezavi: http://www.politicheagricole.it/DocumentiPubblicazioni/Search_Documenti_Elenco.htm?txtTipoDocumento=Disciplinare%20in%20esame%20UE&txtDocArgomento=Prodotti%20di%20Qualit%E0>Prodotti%20Dop,%20Igp%20e%20Stg ali

neposredno na domači strani ministrstva (http://www.politicheagricole.it), kjer izberete „Prodotti di Qualità“ (na levi strani) in nato „Disciplinari di Produzione all’esame dell’UE [regolamento (CE) n. 510/2006]“.

(1) UL L 93, 31.3.2006, str. 12.